CELEX: 62018TN0437
Language: el
Date: 2018-07-13 00:00:00
Title: Υπόθεση T-437/18: Αγωγή της 13ης Ιουλίου 2018 — Tilly-Sabco κατά Επιτροπής

8.10.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 364/15
            
         
      Αγωγή της 13ης Ιουλίου 2018 — Tilly-Sabco κατά Επιτροπής
      (Υπόθεση T-437/18)
      (2018/C 364/16)
      Γλώσσα διαδικασίας: η γαλλική
      
         Διάδικοι
      
      
         Ενάγουσα: Tilly-Sabco (Guerlesquin, Γαλλία) (εκπρόσωποι: R. Milchior και S. Charbonnel, δικηγόροι)
      
         Εναγομένη: Ευρωπαϊκή Επιτροπή
      
         Αιτήματα
      
      Η ενάγουσα ζητεί από το Γενικό Δικαστήριο:
      
                  —
               
               
                  να κρίνει παραδεκτή την αγωγή για την αποκατάσταση της ζημίας που υπέστη η ενάγουσα από τον εκτελεστικό κανονισμό (ΕΕ) 689/2013, της 18ης Ιουλίου 2013, με τον οποίον καθορίστηκαν μηδενικές επιστροφές στον τομέα του κρέατος πουλερικών (ΕΕ L 196/13 της 19ης Ιουλίου 2013)·
               
            
                  —
               
               
                  να κρίνει ότι η Επιτροπή οφείλει στην ενάγουσα ποσό, κατά κύριο λόγο, ύψους 3 238 000 ευρώ, εκ του οποίου:
               
            
                  —
               
               
                  2 848 000 ευρώ που ισοδυναμούν με τις μη εισπραχθείσες επιστροφές για τις πωλήσεις που πραγματοποιήθηκαν κατά την περίοδο από 19 Ιουλίου έως 31 Δεκεμβρίου 2013·
               
            
                  —
               
               
                  390 000 ευρώ που ισοδυναμούν με τις επιστροφές οι οποίες αφορούν το διαφυγόν κέρδος που σχετίζεται με τη μη πραγματοποίηση συμπληρωματικών πωλήσεων 3 550 τόνων με προορισμό τις χώρες της Μέσης Ανατολής κατά τη διάρκεια της ίδιας περιόδου·
               
            
                  —
               
               
                  να υποχρεώσει την Επιτροπή να καταβάλει, κατά κύριο λόγο, ποσό 3 238 000 ευρώ·
               
            
                  —
               
               
                  αναπροσαρμοσμένο με την επιβολή αντισταθμιστικών τόκων, υπολογιζόμενων με αφετηρία την 20ή Σεπτεμβρίου 2017 και μέχρι τη δημοσίευση της αποφάσεως που πρόκειται να εκδοθεί στο πλαίσιο της παρούσας διαδικασίας, βάσει του ετησίου ποσοστού πληθωρισμού που έχει διαπιστώσει, για την οικεία περίοδο, η Eurostat (Στατιστική Υπηρεσία της Ευρωπαϊκής Ένωσης) στο κράτος μέλος εντός του οποίου είναι εγκατεστημένη η εταιρία αυτή·
               
            
                  —
               
               
                  προσαυξημένο με τόκους υπερημερίας, υπολογιζόμενους με αφετηρία την ημερομηνία δημοσιεύσεως της αποφάσεως που θα εκδοθεί στην υπό κρίση υπόθεση και μέχρι πλήρους και ολοσχερούς εξοφλήσεως, βάσει του επιτοκίου που εφαρμόζει η Ευρωπαϊκή Κεντρική Τράπεζα (ΕΚΤ) για τις κύριες πράξεις αναχρηματοδοτήσεως, προσαυξημένου κατά δύο ποσοστιαίες μονάδες·
               
            
                  —
               
               
                  να επιτρέψει στην ενάγουσα να προσαρμόσει το υπόμνημά της και τα αιτήματά της σε περίπτωση που η Επιτροπή εκδώσει εκτελεστικό κανονισμό για την αντικατάσταση του κανονισμού 689/2013 πριν από την περάτωση της γραπτής διαδικασίας στο πλαίσιο της υπό κρίση αγωγής·
               
            
                  —
               
               
                  να καταδικάσει την Επιτροπή στα δικαστικά έξοδα της παρούσας αγωγής.
               
            
         Ισχυρισμοί και κύρια επιχειρήματα
      
      Προς στήριξη της αγωγής της, η ενάγουσα προβάλλει τρεις ισχυρισμούς που αντιστοιχούν στις τρεις προϋποθέσεις βασιμότητας της αγωγής αποζημιώσεως, οι οποίες πληρούνται σωρευτικώς εν προκειμένω, ήτοι την ύπαρξη ζημιογόνου γεγονότος που αντιστοιχεί στον παράνομο χαρακτήρα της προσαπτόμενης συμπεριφοράς, την ύπαρξη ζημίας και την ύπαρξη αιτιώδους συνάφειας μεταξύ του ζημιογόνου γεγονότος και της ζημίας.
      Πρώτον, η ενάγουσα φρονεί ότι η έκδοση από την Επιτροπή του εκτελεστικού κανονισμού (ΕΕ) 689/2013 της Επιτροπής, της 18ης Ιουλίου 2013, για τον καθορισμό των επιστροφών κατά την εξαγωγή στον τομέα του κρέατος πουλερικών (ΕΕ 2013, L 196, σ. 13), ο οποίος ακυρώθηκε από το Δικαστήριο με την απόφασή του της 20ής Σεπτεμβρίου 2017, Tilly-Sabco κατά Επιτροπής (C-183/16 P, EU:C:2017:704), συνιστά παραβίαση του δικαίου της Ένωσης επαρκή για να στοιχειοθετηθεί η ύπαρξη κατάφωρης παραβάσεως.
      Δεύτερον, η ενάγουσα υποστηρίζει ότι η Επιτροπή, εκδίδοντας παρανόμως πράξη περί μηδενισμού του ποσού των επιστροφών επί των πωλήσεων κατεψυγμένων κοτόπουλων σε ορισμένες χώρες εκτός ζώνης ΕΕ, διέπραξε κατάφωρη παράβαση στοιχειοθετούσα ζημιογόνο γεγονός το οποίο προκάλεσε πραγματική και βέβαιη ζημία σε βάρος της ενάγουσας. Η ζημία αυτή συνίσταται, κατά την προσφεύγουσα, στο γεγονός ότι δεν είχε λάβει τις επιστροφές μέχρι την 31η Δεκεμβρίου 2013.
      Τρίτον, η ενάγουσα εταιρία επισημαίνει ότι βασίμως ζητεί την αποκατάσταση της θετικής ζημίας σχετικά με την παράνομη κατάργηση των επιστροφών για την περίοδο από 19 Ιουλίου 2013 έως 31 Δεκεμβρίου 2013. Συνεπώς, η υπαίτια συμπεριφορά της Επιτροπής ήταν η καθοριστική αιτία της ζημίας που η ενάγουσα ισχυρίζεται ότι υπέστη και, επομένως, υπάρχει άμεση και ευθεία συνάφεια μεταξύ της υπαίτιας συμπεριφοράς αυτής και της εν λόγω ζημίας.